Du tænker måske, at det ikke er nogen skade til, hvis du napper en kold øl eller et glas hvidvin efter arbejde for at nyde eftermiddagssolen, der varmer sommerlandet op.

Statistisk set er det forkert. Hvert eneste glas, der ryger indenbords, øger risikoen for at udvikle syv forskellige former for kræft. Det viser den hidtil mest omfattende analyse af forholdet mellem alkohol og kræft, der er udført af .

Forskere fra University of Otago i New Zealand har kigget på 572 forskellige studier med i alt næsten en halv million kræfttilfælde. Selv om der stadig ikke er nogen endegyldig forklaring på, hvordan alkohol får cancer til at udvikle sig, er der nu bevis for, at alkohol i sig selv forårsager kræft. Også når der renses for andre risikofaktorer.

Det gælder for syv kræftformer, hvoraf nogle af stærkt udbredte, herunder først og fremmest brystkræft. Ikke overraskende er leveren også mellem de organer, som kan udvikle kræft, hvis du drikker alkohol. Det gælder desuden tyk- og endetarm, svælget, strubehovedet og spiserøret.

Ingen nedre grænse

De mest udsatte er ikke overraskende storforbrugere af alkohol, men der er generelt et såkaldt dosis-respons-forhold mellem indtag af alkohol og risikoen for at udvikle de syv forskellige kræftformer. Det betyder, at der ikke er nogen nedre grænse for, hvornår det er sikkert at drikke alkohol.

Ifølge undersøgelsen skyldes 5,8 procent af alle kræftdødsfald alkohol. Det betyder, at en halv million mennesker på globalt plan dør af kræft hvert år som følge af deres alkoholindtag. De fleste er storforbrugere, men ifølge pressemeddelelsen fra University of Otago rammer det også folk med lavt eller moderat indtag.

Sundt alkoholindtag findes ikke

Samtidig tilbageviser undersøgelsen de gamle myter om, at alkohol i små mængder, f.eks. et enkelt glas rødvin, øger sundheden ved at beskytte med hjerte-kar-sygdomme. Det bevis er ikke stærk, lyder det fra forskerne fra New Zealand. Herhjemme har kræft overhalet hjerte-kar-sygdomme som den mest udbredte dødsårsag.

Ifølge professor Jennie Connor, som har ledet arbejdet med analysen, er der også voksende bevis for, at alkohol er skyld i yderligere tre kræftformer, hudkræft, prostatakræft og kræft i bugspytkirtlen.

Undersøgelsen er publiceret i en videnskabelig artikel i tidsskriftet Addiction.

Selv om det først er nu, at beviset for alkohols kræftfremkaldende egenskaber er her, har eksperter længe advaret om sammenhængen.

Den britiske avis The Guardian citerer således Dame Sally Davies, den øverst ansvarlige lægelige rådgiver i England, for i februar at være kommet med denne opfordring til de britiske kvinder ved en høring i landets parlament:

»Gør, som jeg gør, når jeg rækker ud efter mit vinglas: Tænk: Vil jeg have dette glas vin, og vil jeg øge risikoen for at få brystkræft? Jeg tager beslutningen, hver gang jeg drikker et glas vin.«